b'\n_START_ARTICLE_\n\xc5\xa0irataki makaronai\n_START_PARAGRAPH_\n\xc5\xa0irataki makaronai (shirataki, jap. \xe7\x99\xbd\xe6\xbb\x9d, da\xc5\xbenai ra\xc5\xa1oma hiragana: \xe3\x81\x97\xe3\x82\x89\xe3\x81\x9f\xe3\x81\x8d) \xe2\x80\x93 ploni, permatomi, \xc5\xbeelatininiai makaronai, tradiciniai japoni\xc5\xa1koje virtuv\xc4\x97je._NEWLINE_\xc5\xa0irataki makaronams gaminti naudojami koniaku augalo (Amorphophallus konjac) stiebagumbiai. D\xc4\x97l ne\xc4\xafprastos i\xc5\xa1vaizdos ir kvapo koniaku dar vadinamas lavong\xc4\x97le, velnio lie\xc5\xbeuviu ar dramblio p\xc4\x97da. Augalo gumbai krakmolingi, valgomi ir maistingi, i\xc5\xa1 j\xc5\xb3 gaminami miltai, makaronai, \xc5\xbeel\xc4\x97. \xc5\xbdodis shirataki rei\xc5\xa1kia krentant\xc4\xaf kriokl\xc4\xaf, nurodant \xc5\xa1i\xc5\xb3 makaron\xc5\xb3 i\xc5\xa1vaizd\xc4\x85. Daugiausiai susideda i\xc5\xa1 vandens ir gliukomanano, vandenyje tirpi\xc5\xb3 mitybini\xc5\xb3 skaidul\xc5\xb3. Makaronuose yra labai ma\xc5\xbeai vir\xc5\xa1kinam\xc5\xb3 angliavandeni\xc5\xb3 ir kalorij\xc5\xb3, j\xc5\xb3 skonis ma\xc5\xbeai jau\xc4\x8diamas._NEWLINE_Azijos rinkose \xc5\xa1irataki makaronai \xc4\xaf parduotuves tiekiami sausi arba dr\xc4\x97gnoje formoje. Dr\xc4\x97gnieji makaronai b\xc5\xabna supakuoti su skys\xc4\x8diu, j\xc5\xb3 galiojimo laikas (tinkamumas vartoti) siekia metus. Kai kurias r\xc5\xab\xc5\xa1is prie\xc5\xa1 vartojim\xc4\x85 patartina praskalauti  ir apvirti, nes pakuot\xc4\x97s skystis gali tur\xc4\x97ti pa\xc5\xa1alin\xc4\xaf kvap\xc4\x85. \xc5\xa0iuos makaronus taip pat galima perplauti, nuvarvinti ir sausus paskrudinti. Tai suma\xc5\xbeina produkto kartum\xc4\x85 ir suteikia \xc4\xaf past\xc4\x85 pana\xc5\xa1i\xc4\x85 konsistencij\xc4\x85. Paskrudinti makaronai gali b\xc5\xabti patiekiami su sriuba ar pada\xc5\xbee. _NEWLINE_\xc5\xa0irataki makaronai taip pat vadinami ito konnyaku. Yra \xc4\xafvairi\xc5\xb3 j\xc5\xb3 gamybos b\xc5\xabd\xc5\xb3. Kansajaus regione priimta pjaustyti koniaku \xc5\xbeel\xc4\x97 \xc4\xaf juosteles, o Kanto regiono gamintojai j\xc4\x85 i\xc5\xa1spaud\xc5\xbeia per ma\xc5\xbeas skylutes \xc4\xaf kar\xc5\xa1t\xc4\x85 skyst\xc4\xaf. Ito konnyaku paprastai yra storesnis nei \xc5\xa1irataki, kvadratinio skerspj\xc5\xabvio, kiek tamsesn\xc4\x97s spalvos.'